Diari Oficial de la Generalitat Valenciana


Sumari del DOGV 2857, del 28-10-1996 (1996/839694)

ORDRE de 23 d'octubre de 1996, de la Conselleria de Treball i Afers Socials, per la qual es regulen ajudes al Pla Ocupacional per a 1996.
-----------------------------------------------------------------------------------------------------------------------------------------

### Dades del document

Número de DOGV
:   2857

Data del DOGV
:   28-10-1996

Secció del DOGV
:   ALTRES DISPOSICIONS

Número del document
:   1996/839694


Data del document
:   23-10-1996

Organisme emissor
:   Conselleria de Treball i Afers Socials

Tipus de document
:   Ordre

ORDRE de 23 d'octubre de 1996, de la Conselleria de Treball i Afers Socials, per la qual es regulen ajudes al Pla Ocupacional per a 1996.   
La Conselleria de Treball i Afers Socials, a través de les distintes mesures de foment d'ocupació, pretén afavorir zones deprimides de la Comunitat Valenciana, a més d'atendre les inquietuds manifestades pels diferents agents socials.  
Així, es considera convenient destinar parts dels fons públics a la creació de llocs de treball temporals que donen ocupació a grups o col·lectius de difícil accés al món laboral, incloent-hi els aturats de zones rurals l'activitat laboral dels quals ha estat predominantment agrícola.  
També, de manera prioritària, es pretén de tenir en compte aquelles situacions amenaçades per la desocupació de llarga durada que s'han produït forçosament per catàstrofes degudes a fenòmens naturals (inundacions causades per pluges, pedra...).  
Per això, i fent ús de les facultats que em confereix l'art. 35 de la Llei 5/1983, de 30 de desembre, del Govern Valencià, i l'article 47 del text refós de la Llei d'Hisenda de la Generalitat Valenciana,  
ORDENE  
Article 1. Destinataris  
Seran destinataris els ens locals de la Comunitat Valenciana que contracten aturats per un període de tres mesos, sempre que no siguen perceptors de les ajudes establertes pel Pla d'Actuació per a la Millora de l'Ocupació Rural (PAMER III) convocada per l'Ordre de 16 de gener de 1996 i publicada al DOGV núm. 2.670, de 18 de gener de 1996.  
L'ajuda l'objecte de la qual és la contractació dels col·lectius que recull l'article quatre, haurà de ser destinada a la realització de tasques d'interès general i social de l'entitat local.  
Article 2. Requisits de la contractació  
a) Els treballadors contractats hauran d'estar inscrits com a demandants d'ocupació en les oficines del INEM o agències privades de col·locació de la Comunitat Valenciana i hauran de pertànyer a algun col·lectiu dels recollits en l'article quatre.  
b) Els contractes tindran una durada de tres mesos a jornada completa i es formalitzaran per escrit.  
c) La modalitat de contractació serà la regulada per la normativa laboral vigent.  
d) Els treballadors contractats hauran de ser donats d'alta en el règim general de la Seguretat Social.  
Malgrat el que disposa l'apartat b) anterior, si no es produeix la baixa d'algun treballador abans de l'expiració del termini del contracte, caldrà substituir-lo per un temps equivalent al que falte per a la finalització del període esmentat.  
Article 3. Ajudes i quanties.  
La quantia de les ajudes que es concediran als ens locals sol·licitants serà de 375.000 pessetes, pels tres mesos de contractació a jornada completa (a raó de 125.000 pessetes al mes).   
Cada entitat local podrà sol·licitar com a límit màxim vuit contractacions. Aquest límit no s'aplicarà a les entitats locals que es recullen en l'article 6.1, i aquest límit vindrà determinat per la gravetat del sinistre i la seua repercussió en l'ocupació.  
La referida quantitat en cap cas no podrà, aïlladament o en concurrència amb altres subvencions o ajudes atorgades per altres administracions o entitats públiques o privades, superar el cost efectiu de la contractació, incloent-hi la cotització empresarial a la Seguretat Social.  
Article 4. Requisits dels treballadors  
1. Les persones que es contracten hauran de pertànyer a alguns dels següents col·lectius:  
1.1 Joves menors de 25 anys.  
1.2 Demandants de primera ocupació menors de 30 anys.  
1.3 Dones aturades majors de 25 anys, aturades de llarga durada.  
1.4 Dones aturades majors de 25 anys que s'incorporen a l'activitat laboral.  
1.5 Majors de 40 anys, aturats de llarga durada.  
1.6 Persones discapacitades desocupades.  
1.7 Majors de 45 anys aturats agrícoles.  
2. Els treballadors i treballadores s'entendran compreses en els apartats anteriors d'acord amb les següents regles:  
2.1 Els joves menors de 25 anys no hauran de tenir complerta l'edat en la data de la seua contractació i acreditaran la seua situació de desocupació amb la mera inscripció en les oficines d'ocupació del INEM o agències privades de col·locació de la Comunitat Valenciana, prèvia a la data del contracte.  
2.2 Seran considerats com a demandants de primera ocupació menors de 30 anys els qui en la data de la seua contractació no hauran complert l'esmentada edat i que la seua experiència laboral pel seu compte o pel d'altri no excedesca de sis mesos, o de 180 dies, en el cas de cotització diària o setmanal i hauran de romandre inscrits com a desocupats, almenys, dotze mesos previs a la contractació, excepte aquells amb una situació de desocupació originada per l'extinció del contracte de treball per algunes de les causes incloses en els articles 51 i 52, apartats b i c, de l'Estatut dels Treballadors, i en aquest cas es requerirà, si més no, sis mesos de permanència.  
2.3 Les dones desocupades majors de 25 anys hauran de romandre inscrites com a tals duran, almenys, dotze mesos previs a la contractació, excepte aquelles amb una situació de desocupació originada per l'extinció del contracte de treball per algunes de les causes incloses en els articles 51 i 52, apartats b i c, de l'Estatut dels Treballadors, i en aquest cas es requerirà, si més no, sis mesos de permanència. Hauran de tenir complerta l'esmentada edat en la data del contracte.  
2.4 S'entendrà que les dones majors de 25 anys es reincorporen a l'activitat laboral si en els cinc anys anteriors a la seua contractació no han realitzat cap activitat laboral pel seu compte o pel d'altri, ni professional col·legiada i hauran d'acreditar la seua situació de desocupació amb la mera inscripció en les oficines d'ocupació de l'INEM o d'agències privades de col·locació de la Comunitat Valenciana, prèviament a la data del contracte. No es considerarà activitat laboral ni professional aquella que no haurà excedit de 6 mesos o de 180 dies en cas de cotització diària o setmanal, en els referits últims 5 anys.  
2.5 Els aturats majors de 40 anys hauran de romandre inscrits com a tals durant almenys sis mesos i haver complert l'edat esmentada en la data del contracte.  
2.6 Els discapacitats desocupats acreditaran la seua situació de desocupació amb la mera inscripció en les oficines d'ocupació del INEM o d'agències privades de col·locació de la Comunitat Valenciana, prèviament a la data del contracte i la seua minusvàlua mitjançant un certificat expedit per l'organisme competent.  
2.7 Els majors de 45 anys que figuren inscrits com a aturats agrícoles, en les oficines d'ocupació del INEM o agències privades de col·locació de la Comunitat Valenciana.  
3. De manera excepcional, les persones pertanyents als anteriors col·lectius als quals es requereix un període previ d'inscripció com a demandants d'ocupació en el INEM o en agències privades de col·locació, no els serà necessari aquest quan siguen contractats per entitats locals que s'acullen a l'article 6.1 d'aquesta ordre.  
Article 5. Sol·licituds, documentació i terminis  
1. Els ens locals que pretenguen beneficiar-se de l'ajuda regulada en aquesta ordre, la sol·licitaran a la Direcció General de Treball de la Conselleria de Treball i Afers Socials (passeig de l'Albereda 16, 46544 València) sense perjudici del que disposa l'article 38.4 de la Llei 30/92, de Règim Jurídic de les Administracions Públiques i del Procediment Administratiu Comú.  
A l'escrit de sol·licitud de l'entitat local, que haurà d'anar subscrita pel seu alcalde-president, s'hi adjuntarà necessàriament per a la seua tramitació la següent documentació:  
a) Memòria en la qual conste, com a mínim:  
- Descripció de les tasques que es realitzaran.  
- En el seu cas, descripció dels danys produïts per fenomens naturals en el terme municipal de l'entitat local sol.licitant.  
- Nombre de treballadors que es contractaran, cost de les contractacions i col·lectius a què pertanyen els treballadors d'acord amb l'article quatre d'aquesta ordre.  
b) Certificació sobre la no percepció d'altres ajudes concedides per a la mateixa finalitat per alguna institució pública o privada.  
c) Fitxa de manteniment de tercers.  
2. El termini de presentació de sol·licituds serà de 15 dies naturals comptadors des de l'endemà de la publicació d'aquesta ordre.  
Article 6. Criteri de distribució de l'ajuda.  
L'ajuda regulada en aquesta ordre es distribuirà de la següent manera:  
1. En primer lloc s'atendran aquelles sol·licituds d'entitats locals que hauran sofert danys en el seu terme municipal produïts per fenòmens naturals, en aquest exercici i es prioritzaran les de major gravetat del sinistre i de la seua repercussió en l'ocupació, a valorar per la Direcció General de Treball.  
2. En segon lloc s'atendran, per ordre de presentació, aquelles sol·licituds d'entitats locals que no hauran rebut ajudes per part d'aquesta conselleria dins dels programes de foment d'ocupació durant l'exercici de 1996.  
3. En segon lloc i també per ordre de presentació, aquelles sol·licituds d'entitats locals que no hauran estat perceptores de les ajudes establertes per l'Ordre de 16 de gener de 1996 per les quals va establir un nou Pla d'Actuacions per a la Millora de l'Ocupació Rural (PAMER III) per a l'exercici de 1996.  
Article 7. Competències, resolució i recursos  
Rebudes les sol·licituds, la Direcció General de Treball i Afers Socials les verificarà. Quan la sol·licitud no complesca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú o no s'hi adjunte la documentació que d'acord amb aquesta ordre resulte exigible, es requerirà l'interessat perquè en el termini de 10 dies repare la falta o hi adjunte els documents preceptius, amb indicació que, si no ho fa així, es considerarà que desisteix en la seua petició i s'arxivarà l'expedient sense més tràmit.  
El termini màxim per tramitar i resoldre les sol·licituds presentades serà de 15 dies naturals, comptadors des de l'endemà de la data de finalització del termini de presentació fixat en aquesta ordre. S'entendran desestimades les ajudes sol·licitades pel transcurs de l'esmentat període de temps sense que es produesca una resolució expressa. Per a l'eficàcia de l'acte presumpte, caldrà sol·licitar una certificació, d'acord amb el que preveu l'article 44 de la Llei 30/92, de 26 de novembre.  
La competència per a la concessió o denegació de les ajudes regulades en aquesta ordre escau al director general de Treball.  
Contra l'esmentada resolució es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de 2 mesos comptadors des de la seua notificació, d'acord amb el que disposa l'article 58.3 de la Llei de la Jurisdicció Contenciosa Administrativa i 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article 8. Pagament i justificació  
1. Les subvencions concedides es pagaran d'una sola vegada amb la presentació prèvia de la documentació següent, en original o fotocòpia acarada:  
a) Ofertes d'ocupació de les contractacions efectuades, degudament registrades en les oficines d'ocupació del INEM i actes de selecció.  
b) DNI.  
c) Acreditació de la situació prèvia de desocupació dels treballadors contractats.  
d) Contractes de treball registrats en les oficines del INEM.  
e) Documents d'alta en la Seguretat Social, en el Règim General.  
f) I, si escau, un certificat de l'organisme competent que acredite no haver realitzat cap activitat laboral en el termini de cinc anys.  
g) I, si escau, una certificació del INEM on s'acredite el caràcter de aturat agrícola.  
h) I, si escau, la certificació de minusvàlua.  
El termini de presentació de l'anterior documentació finalitza el 10 de desembre de 1996.  
Article 9. Control, avaluació i seguiment  
Finalitzats els contractes, l'ajuntament beneficiari de les ajudes haurà de presentar les nòmines dels treballadors i les despeses de Seguretat Social i hauran de correspondre, com a mínim, a la subvenció concedida, tot això a fi de comprovar-ne la destinació.  
Escaurà a la Direcció General de Treball realitzar la funció d'avaluació i seguiment del programa en conjunt.  
Per a la realització d'aquestes funcions s'utilitzaran tots els mitjans que estiguen a la seua disposició, fins i tot la col·laboració en el marc que procedesca de la Inspecció de Treball i Seguretat Social.  
Article 10. Dotació pressupostària.  
L'esmentat programa d'ajudes s'atendrà amb càrrec a la línia 403/000/96 del programa pressupostari 322.10, dels pressupostos de la Generalitat Valenciana per a 1996 i serà la seua dotació màxima 002.675.369 de pessetes, dels quals 22.036.991 de pessetes seran finançats pel Fons Social Europeu.  
Article 11. Revisió d'expedients  
Produirà la resolució parcial o total de la subvenció concedida i escaurà el reintegrament de les quantitats percebudes indegudament i l'exigència d'interès de demora des del moment del pagament de la subvenció, en els següents casos:  
a) Incompliment pels beneficiaris dels termes, formes i condicions establerts, així com de les obligacions que assumeix una vegada acceptada la subvenció.  
b) Estar inclòs en qualsevol dels supòsits de l'article 47 del text refós de la Llei d'Hisenda Pública de la Generalitat Valenciana.  
DISPOSICIONS FINALS  
Primera  
La concessió i les quanties de les ajudes regulades en aquesta ordre estaran condicionades, a més de al compliment dels requisits que en cada cas s'indique, per l'existència de crèdit pressupostari adequat i suficient amb aquesta finalitat, habilitat en els pressupostos.  
Segona  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
València, 23 d'octubre de 1996  
El conseller de Treball i Afers Socials,  
JOSÉ SANMARTIN ESPLUGUES